**Ministru kabineta noteikumu projekta**

**„Grozījumi Ministru kabineta 2017.gada 14.novembra noteikumos Nr.677 “Uzņēmumu ienākuma nodokļa likuma normu piemērošanas noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts „Grozījumi Ministru kabineta 2017.gada 14.novembra noteikumos Nr.677 “Uzņēmumu ienākuma nodokļa likuma normu piemērošanas noteikumi”” (turpmāk – noteikumu projekts) paredz tiesības nodokļu maksātājiem – starptautisko uzņēmumu grupu komercsabiedrībām – izvēlēties piemērot vienkāršotu transfertcenu noteikšanu zemas pievienotās vērtības pakalpojumiem, tādējādi samazinot administratīvo slogu un veicinot tiesisko noteiktību transfertcenu jomā.  Papildus minētajam noteikumu projektā ir iekļautas skaidrojošas Uzņēmumu ienākuma nodokļa likuma normas, lai novērstu dažādu interpretāciju un normu vienotu piemērošanu.  Noteikumu projekts stājās spēkā vispārējā kārtībā, taču, ņemot vērā likuma “Par nodokļiem un nodevām” pārejas noteikumu 214.punktu, nodokļu maksātājam noteikumos noteikto regulējumu būs tiesības piemērot arī retrospektīvi. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts:   1. lai atvieglotu administratīvo slogu nodokļu maksātājiem, nodrošinot darbību vienkāršotas transfertcenu dokumentācijas regulējumam, kas ietverts likuma “Par nodokļiem un nodevām” 15.2panta divpadsmitajā daļā un Ministru kabineta 2018.gada 18.decembra noteikumu Nr.802 “Transfertcenu dokumentācija un kārtība, kādā noslēdzama nodokļu maksātāja un nodokļu administrācijas iepriekšēja vienošanās par tirgus cenas (vērtības) noteikšanu darījumam vai darījumu veidam” (turpmāk – Noteikumi Nr.802) 4.punktā; 2. izpildot likumprojekta “Grozījumi likumā “Par nodokļiem un nodevām”” (likums stājās spēkā 2018.gada 28.novembrī) saskaņošanas laikā panākto vienošanos ar Latvijas Darba devēju konfederāciju un Latvijas Tirdzniecības un rūpniecības kameru par atvieglotas transfertcenu noteikšanas kārtības zemas pievienotās vērtības pakalpojumiem reglamentēšanu; 3. lai novērstu dažādu Uzņēmumu ienākuma nodokļa likuma normu interpretāciju un nodrošinātu to vienotu piemērošanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Tirgus vērtībai atbilstošas transfertcenas noteikšana ir regulēta Uzņēmumu ienākuma nodokļa likumā un Ministru kabineta 2017.gada 14.novembra noteikumos Nr.677 “Uzņēmumu ienākuma nodokļa likuma normu piemērošanas noteikumi”. Piemērojot minēto regulējumu, lai nodrošinātu atbilstošu nodokļa sloga sadalījumu starp valstīm pārrobežu darījumos saistītu komercsabiedrību starpā, nodokļu maksātājam rodas administratīvais slogs, kura ietvaros tiek meklēti un analizēti salīdzināmie darījumi, tiek veikta funkcionālā analīze, vērtēts tirgus, kurā darbojas nodokļu maksātājs, tiek piemērotas transfertcenu metodes u.c. Šāda kārtība šobrīd ir attiecināma uz jebkuru darījumu, neatkarīgi no tā veida. Taču prakse liecina, ka ir darījumu veidi, kuri rada zemāku risku, ka transfertcenas tiks izmantotas nodokļa bāzes nepamatotai pārnešanai uz teritoriju, kurā nodokļu slogs ir zemāks. Ievērojot minēto, būtu samērīgi šādos gadījumos samazināt nodokļu maksātājam administratīvo slogu līdz līmenim, kas nav augstāks par nepieciešamo leģitīma mērķa sasniegšanai. Turklāt, padarot atsevišķos gadījumos transfertcenu regulējumu vienkāršāku, tiek uzlabota arī tiesiskā noteiktība, jo parasti vienkāršāks regulējums rada mazāk iespēju to dažādi interpretēt.  Labākā starptautiskā prakse, kas apkopota Ekonomiskās Sadarbības un Attīstības Organizācijas dokumentā “Transfertcenu noteikšanas vadlīnijas daudznacionāliem uzņēmumiem un nodokļu administrācijām”[[1]](#footnote-1) (turpmāk – OECD Transfertcenu vadlīnijas), paredz iespēju noteikt transfertcenu zemas pievienotās vērtības pakalpojumiem vienkāršotā kārtībā. Paredzot šo praksi pārņemt arī Latvijā, atbilstoši grozījumi iestrādāti likuma “Par nodokļiem un nodevām” 15.2panta divpadsmitajā daļā (stājās spēkā 2018.gada 28.novembrī) un Noteikumu Nr.802 4.punktā. Abi minētie normatīvie akti nosaka prasības vienkāršotai transfertcenu dokumentācijai zemas pievienotās vērtības pakalpojumiem, vienlaikus paredzot, ka tās ir piemērojamas gadījumā, ja nodokļu normatīvajos aktos ir paredzēta vienkāršota transfertcenu noteikšanas kārtība. Ievērojot minēto, lai nodrošinātu nodokļu maksātājiem iespēju piemērot vienkāršotu transfertcenu noteikšanu zemas pievienotās vērtības pakalpojumiem, tādējādi samazinot administratīvo slogu un veicinot tiesisko noteiktību, ir izstrādāts noteikumu projekts.  Noteikumu projekts nosaka:   1. gadījumus, kuros nodokļu maksātājs ir tiesīgs izvēlēties un piemērot vienkāršotu transfertcenu noteikšanu zemas pievienotās vērtības pakalpojumiem;   Nodokļu maksātājs ir tiesīgs izvēlēties piemērot vienkāršotu transfertcenu noteikšanu pakalpojumiem, kuri atbilst kritērijiem, kādi ir izvirzīti zemas pievienotās vērtības pakalpojumiem. Galvenie kritēriji (pazīmes), kuri raksturo zemas pievienotās vērtības pakalpojumus, ir:   * pakalpojumiem ir atbalsta funkcijas raksturs, tas ir, tie neveido daļu no starptautiskās uzņēmumu grupas pamatdarbības. Minētais neizslēdz gadījumu, ka pakalpojums veido pamatdarbību vienai starptautiskas uzņēmumu grupas komercsabiedrībai, kura attiecīgo atbalsta funkciju izpilda (sniedz pakalpojumu) citām saistītajām starptautiskās uzņēmumu grupas komercsabiedrībām; * pakalpojumu nodrošināšanai nav nepieciešams izmantot unikālu un vērtīgu nemateriālo īpašumu, kā arī šāds nemateriālais īpašums nerodas pakalpojumu sniegšanas rezultātā. Šāda veida pakalpojumi parasti ir ar augstu pievienoto vērtību, kā arī var radīt salīdzinoši augstu transfertcenu risku; * pakalpojumu sniedzējs saistībā ar pakalpojumu neuzņemas un nekontrolē būtiskus riskus, turklāt šo pakalpojumu sniegšanas rezultātā pakalpojumu sniedzējam šādi riski nerodas. Būtisku risku uzņemšanās un kontrole parasti saistīta ar augstu pievienoto vērtību.   Minētajiem kritērijiem visbiežāk atbilst tādi starptautiskās uzņēmumu grupas komercsabiedrību starpā atbalsta funkciju ietvaros sniegtie pakalpojumi, kā grāmatvedības un revīzijas pakalpojumi, juridiskie pakalpojumi, ar personālvadību saistīti pakalpojumi, ar interneta un telekomunikāciju pakalpojumiem saistītās atbalsta funkcijas u.c.  Vienlaikus noteikumu projektā ir paredzēts, ka regulējuma piemērošanas izvēles priekšnosacījumi ir:   * zemas pievienotās vērtības pakalpojumi dod to saņēmējam ekonomisko vai komerciālo labumu, uzlabojot minētā pakalpojuma saņēmēja komerciālās pozīcijas; * zemas pievienotās vērtības pakalpojumu vienkāršotās transfertcenu noteikšanas kārtības konsekventa piemērošana visas starptautiskās grupas (cik to pieļauj normatīvie akti) ietvaros; * nodokļu normatīvajos aktos paredzētās vienkāršotās transfertcenu dokumentācijas sagatavošana; * salīdzināmo datu neesamība no iekšējiem salīdzināmajiem darījumiem (komercsabiedrība sniedz zemas pievienotās vērtības pakalpojumus ne tikai saistītai komercsabiedrībai, bet arī neatkarīgai komercsabiedrībai).  1. ar nodokli apliekamā objekta noteikšanas kārtību zemas pievienotās vērtības pakalpojumiem;   Ar nodokli apliekamais objekts, ņemot vērā uzņēmumu ienākuma nodokļa (turpmāk – UIN) sistēmu, veidojas kā starpība starp faktisko darījuma cenu un zemas pievienotās vērtības pakalpojumu tirgus vērtību. Savukārt zemas pievienotās vērtības pakalpojumu tirgus vērtība tiek noteikta, ņemot vērā izdevumus, kas radušies, sniedzot minētos pakalpojumus, tiem pieskaitot 5 procentu uzcenojumu. Turklāt noteikumu projektā noteikti principi, pēc kuriem attiecīgie ar zemas pievienotās vērtības pakalpojumu sniegšanu vai saņemšanu saistītie izdevumi vai ienākumi tiek attiecināti (sadalīti) uz attiecīgajām starptautiskās uzņēmumu grupas komercsabiedrībām. Ar zemas pievienotās vērtības pakalpojumu saistīto (pakalpojumu saņēmēju) izdevumu un (pakalpojumu sniedzēju) ienākumu attiecināšana balstās uz trim darbībām:   * pirmajā darbībā tiek saskaitīti visi visas starptautiskās uzņēmumu grupas zemas pievienotās vērtības pakalpojumu izdevumi sadalījumā pa veidiem; * otrajā darbībā no pirmajā darbībā aprēķinātajiem izdevumiem atskaita tādus, kas saistīti ar pakalpojumu, kuru sniedza viens starptautiskās grupas uzņēmums otram (tikai viens pakalpojumu saņēmējs); * trešajā darbībā katram otrās darbības ietvaros iegūtam izdevumu kopuma pakalpojumu veidam tiek noteikts konkrētajam gadījumam atbilstošs izmaksu sadales kritērijs (piemēram, darbinieku skaits, darījumu skaits u.tml.), un tiek noteikts, uz kuru pakalpojumu saņēmēju ir attiecināma kāda daļa no izdevumu kopuma.   Pēc tam, kad ir noteikts, kāda summa ir attiecināma uz katru zemas pievienotās vērtības pakalpojumu saņēmēju (gan izmantojot tiešo metodi, kad pakalpojuma veida sniegšanā un saņemšanā iesaistīti tikai divi uzņēmumi; gan izmantojot netiešo metodi, kad izmaksas tiek attiecinātas, ņemot vērā izmaksu sadales kritēriju atbilstoši iepriekšminētajai trešajai darbībai), attiecīgajiem izdevumiem tiek piemērots 5 procentu uzcenojums.  Noteikumu projektā ietvertais regulējums, ņemot vērā likuma “Par nodokļiem un nodevām” pārejas noteikumu 214.punktu, būs attiecināms uz kontrolētiem darījumiem, kuri veikti gan pārskata periodos, kas bija pirms konkrēto grozījumu pieņemšanas, gan pēc to pieņemšanas. Regulējuma piemērošana uz apstākļiem, kas radās pirms normas stāšanās spēkā, noteikta, ņemot vērā, ka transfertcenu dokumentācijas, tajā skaitā, saistībā ar zemas pievienotās vērtības pakalpojumiem, sagatavošanas termiņš par 2018.pārskata periodu ir paredzēts līdz 2019.gada beigām. Turklāt Noteikumu projektā ietvertais regulējums ir uzskatāms par labvēlīgu nodokļu maksātājam, un tā piemērošana ir atkarīga no nodokļu maksātāja izvēles piemērot vienkāršoto transfertcenas tirgus vērtības noteikšanas kārtību vispārējās kārtības vietā.  Par ietvertajiem skaidrojumiem attiecībā uz Uzņēmumu ienākuma nodokļa likuma normu piemērošanu.   * Ņemot vērā, ka nodokļa maksātāja aktīvi ir veidoti no peļņas, kura pirmstaksācijas periodos nav aplikta ar UIN (izņemto aizņemto kapitālu), tad nodokļu maksātājam jebkura aktīva nodošana bez atlīdzības ir uzskatāma par peļņas sadali un apliekama ar UIN. Minētais attiecināms arī uz gadījumiem, kad nodokļu maksātājs beidz maksāt UIN bez likvidācijas, piemēram, zemnieku saimniecība izvēlas kļūt par iedzīvotāju ienākuma nodokļa maksātāju. Lai nodrošinātu skaidru priekšstatu par UIN piemērošanu, mainot UIN maksātāja statusu, vai citādā veidā beidz maksāt UIN, neveicot reorganizāciju saskaņā ar Komerclikuma normām, noteikumu 20.1punkts atrunā pienākumu veikt UIN nomaksu.   - Noteikumi tiek papildināti ar skaidrojumiem (noteikumu 58.1 punkts) attiecībā uz izdevumiem, kuri nevar tikt uzskatīti par saimnieciskās darbības izdevumiem, ņemot vērā darījumu ekonomisko būtību. Vispārējā gadījumā procentu maksājumi par saņemtu aizņēmumu aktīvu iegādei ir saimnieciskās darbības izdevumi. Savukārt procentu maksājumi par saņemtu aizņēmumu savu aktīvu iegādei nevar tikt attiecināti uz saimnieciskās darbības izdevumiem. UIN piemērošanai par savu aktīvu iegādi ir uzskatāma uzņēmuma pievienošana uzņēmumam, kura aktīvu iegādei tika saņemts aizņēmums. Minētais skaidrojums attiecināms arī uz tādiem gadījumiem, kur nodokļu maksātājs izveido jaunu uzņēmumu aizdevuma saņemšanai tāda uzņēmuma kapitāla daļu iegādei, kuru pēc tā kapitāldaļu iegādes pievieno jaunizveidotajam uzņēmumam.  - Sākot ar 2018.gada 1.janvāri, stājās spēkā jaunais UIN modelis, kas veidots, lai veicinātu uzņēmumus veikt pēc iespējas lielākas investīcijas uzņēmuma attīstībai. Izveidojot vai uzturot teritoriju, kurā tiek veikta uzņēmējdarbība, nodokļu maksātājam jāizpilda noteiktas prasības izveidot vai sakārtot publisko infrastruktūru, kura atrodas uz uzņēmumam piederošajai teritorijai pieguļošās valsts vai pašvaldības īpašumā esošas teritorijas.. Noteikumu 58.3 punktā tiek atrunāti nosacījumi attiecībā uz izdevumiem, kas veikti valsts vai pašvaldībai piederošajās teritorijās publiskās infrastruktūras izveidošanai vai tās sakārtošanai, kuriem izpildoties, nodokļu maksātājam būtu tiesības ar UIN apliekamajā bāzē neiekļaut minētos izdevumus par darījumiem, kas noslēgti, sākot ar 2018.gada 1.janvāri. Kā galvenais nosacījums tiek noteikts, ka vienlaicīgi veiktajiem ieguldījumiem jābūt atspoguļotiem pašvaldības grāmatvedības uzskaitē, lai nodrošinātu skaidru un pārredzamu pašvaldības īpašumā esošo īpašumu uzskaiti un to uzturēšanu, plānojot valsts un pašvaldību budžetu.  - Valsts atbalstu nav tiesības piešķirt noteiktām nozarēm. Lai novērstu situāciju, ka valsts atbalstu (UIN atlaidi) saņem par neatbalstāmu darbību, noteikumu 119.punktā tiek atrunāts, ka nodokļu maksātājam, nodrošinot dalītu grāmatvedības uzskaiti, UIN atlaidi par veiktajām investīcijām speciālajā ekonomiskajā zonā vai brīvostā ir tiesības piemērot tikai tai UIN daļai, kas aprēķināta par aprēķinātajām dividendēm, sadalot peļņas daļu, kura gūta no tādas saimnieciskās darbības, par kuru speciālās ekonomiskās zonas vai brīvostas pārvalde izsniegusi atļauju piemērot tiešo nodokļu atvieglojumus. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija un Valsts ieņēmumu dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertie grozījumi transfertcenu noteikšanas kārtībā attieksies galvenokārt uz komercsabiedrībām, kuras ietilpst starptautiskajā uzņēmumu grupā un veic darījumus ar to grupā esošajām saistītajām ārvalstu komercsabiedrībām. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta mērķis samazināt administratīvo slogo nodokļu maksātājiem. Vienkāršotā transfertcenu noteikšanas kārtība, atšķirībā no vispārējās kārtības, neparedz salīdzināmo darījumu vai komercsabiedrību finanšu datu izmantošanu; tāpat nav nepieciešams veikt funkcionālo analīzi, piemērot transfertcenu metodes, kā arī veikt vairākas citas darbības.  Noteikumu projektā ietvertie Uzņēmumu ienākuma nodokļa likuma skaidrojumi neietekmēs administratīvo slogu, jo noteikumu projekts tiek papildināts tikai ar tādiem skaidrojumiem, kuri jau ir sniegti nodokļu maksātājiem, bet papildus tiek iekļauti noteikumos to vienveidīgai piemērošanai. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi 2018.gada 17.septembrī tika publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”[[2]](#footnote-2). Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu.  Pirms noteikumu projekta izstrādes saistībā ar nepieciešamību veikt grozījumus transfertcenu tiesiskajā regulējumā tika rīkotas publiskas konsultācijas. To ietvaros vairākas institūcijas (tajā skaitā biedrības, nodokļu konsultāciju uzņēmumi u.c.) sniedza viedokli, ka būtu jāpārskata transfertcenu dokumentācijas prasības, tās saskaņojot ar veiktajiem grozījumiem OECD Transfertcenu vadlīnijās. |
| 2. | Sabiedrības līdzdalība projekta izstrādē | Noteikumu projekts tā izstrādes laikā tika nosūtīts komercsabiedrībām, kuras sniedz konsultācijas transfertcenu jomā. Priekšlikumus noteikumu projekta uzlabošanai sniedza SIA “KPMG Baltics”, SIA “PricewaterhouseCoopers”, SIA “Deloitte Latvia” un SIA “Ernst & Young Baltic”. |
| 3. | Sabiedrības līdzdalības rezultāti | Sabiedrības līdzdalības ietvaros saņemtie priekšlikumi tika izvērtēti un pamatā tika ņemti vērā. Kā būtisks priekšlikums, kurš netika ņemts vērā, ir priekšlikums svītrot normu, kas paskaidro, ka tas, ka komercsabiedrība, kura saņēma zemas pievienotās vērtības pakalpojumu, ir guvusi ekonomisko vai komerciālo labumu, tiek konstatēts, izvērtējot, vai neatkarīga persona salīdzināmā situācijā būtu gatava maksāt par šādiem pakalpojumiem citai neatkarīgai personai, vai arī būtu attiecīgo funkciju nodrošinājusi pati. Norma tika iekļauta noteikumu projektā, jo šobrīd tāda ir paredzēta OECD Transfertcenu vadlīnijās (7.54.punkts). Vienlaikus paredzams, ka OECD Transfertcenu vadlīnijas šajā jautājumā tiks pārskatītas 2019.gada nogalē vai 2020.gada sākumā. Atkarībā no OECD Vadlīniju pārskatīšanas rezultāta, Finanšu ministrija plāno sagatavot priekšlikumu regulējuma saskaņošanai ar vadlīnijām.  Ietvertie UIN skaidrojumi ir iekļauti, ņemot vērā izvērtētos nodokļu maksātāju jautājumus. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz veidot jaunas institūcijas, reorganizēt vai likvidēt esošās institūcijas.  Tāpat esošajām institūcijām netiek ne paplašinātas, ne sašaurinātas funkcijas.  Noteikumu projekta izpilde tiks nodrošināta esošo cilvēkresursu un finansējuma ietvaros. |
| 3. | Cita informācija | Nav |

Finanšu ministrs J.Reirs

Auziņš, 67083919

[Roberts.Auzins@fm.gov.lv](mailto:Roberts.Auzins@fm.gov.lv)

1. Par zemas pievienotās vērtības pakalpojumiem detalizētāk skatīt OECD Transfertcenu vadlīniju 333.-343.lpp. (pieejams: https://read.oecd-ilibrary.org/taxation/oecd-transfer-pricing-guidelines-for-multinational-enterprises-and-tax-administrations-2017\_tpg-2017-en#page336). [↑](#footnote-ref-1)
2. tīmekļas vietas adrese: http://www.fm.gov.lv/files/sabiedribaslidzdaliba/3\_Uzzina%20par%20Groz%20MK677.doc [↑](#footnote-ref-2)